SK Úradný vestník Európskej únie L 315/1

NARIADENIE RADY (ES) č. 1762/2004

z 24. septembra 2004

o spravovaní systému dvojitej kontroly bez množstvových obmedzení vo vzťahu k vývozu určitých výrobkov z ocele z Moldavskej republiky do Európskeho spoločenstva

RADA EURÓPSKEJ ÚNIE,

so zreteľom na Zmluvu o založení Európskeho spoločenstva, najmä na jej článok 133,

so zreteľom na návrh Komisie,

keďže:

(1) Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Moldavskou republikou na strane druhej (1), nadobudla platnosť 1. júla 1998.

(2) Situácia týkajúca sa dovozu určitých výrobkov z ocele z Moldavskej republiky do Európskeho spoločenstva bola podrobená dôkladnému preskúmaniu a na základe príslušných poskytnutých informácií uzavreli zmluvné strany dohodu vo forme výmeny listov (2), ktorou sa zavádza systém dvojitej kontroly bez množstvových obmedzení v období od nadobudnutia účinnosti tohto nariadenia do 31. decembra 2006 za predpokladu, že sa obidve zmluvné strany nedohodnú ukončiť tento systém skôr.

(3) Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (3),

PRIJALA TOTO NARIADENIE:

Článok 1

1. V súlade s ustanoveniami uvedenej dohody vo forme výmeny listov medzi Európskym spoločenstvom a Moldavskou republikou, ktorou sa zavádza systém dvojitej kontroly bez množstvových obmedzení vo vzťahu k vývozu určitých výrobkov z ocele z Moldavskej republiky do Európskeho spoločenstva, sú v období od 29. októbra 2004 do 31. decembra 2006 dovozy určitých výrobkov z ocele pôvodom z Moldavskej republiky do Európskeho spoločenstva, ktoré sú uvedené v prílohe I, podrobené predloženiu dokumentu dohľadu, ktorý zodpovedá vzoru uvedenému v prílohe II, vydanému orgánmi v Európskom spoločenstve.

2. Počas obdobia uvedeného v odseku 1 podlieha dovoz výrobkov z ocele s pôvodom v Moldavskej republike do Európskeho spoločenstva, ktoré sú uvedené v prílohe I, okrem toho vydaniu vývozného dokladu vydaného príslušnými moldavskými orgánmi. Vývozný doklad zodpovedá vzoru uvedenému v prílohe III a platí pre vývoz na celom colnom území Európskeho spoločenstva. Na účely získania dokumentu dohľadu uvedeného v odseku 1 musí dovozca predložiť kompletne vyplnený originál vývozného dokladu. Dovozca musí vždy predložiť originál vývozného dokladu najneskôr do 31. marca roku nasledujúceho po roku, v ktorom bol tovar uvedený v doklade odoslaný.

3. Klasifikácia výrobkov, na ktoré sa vzťahuje toto nariadenie, je založená na colnej a štatistickej nomenklatúre Spoločenstva (ďalej len „KN“). Pôvod výrobkov, na ktoré sa vzťahuje toto nariadenie, sa určí v súlade s platnými pravidlami v Spoločenstve.

4. Príslušné orgány Spoločenstva informujú Moldavskú republiku o akýchkoľvek zmenách v KN s ohľadom na výrobky, na ktoré sa vzťahuje toto nariadenie, predtým ako tieto zmeny nadobudnú účinnosť v Spoločenstve.

5. Toto nariadenia sa nevzťahuje na tovar odoslaný pred 29. októbrom 2004. Za deň zásielky sa považuje deň naloženia tovaru na dopravný prostriedok vývozu.

Článok 2

1. Dokument dohľadu uvedený v článku 1 vydá príslušný orgán v členskom štáte na všetky požadované množstvá automaticky, bez poplatku a bez ohľadu na miesto usadenia dovozcu v Spoločenstve do piatich pracovných dní od predloženia žiadosti dovozcom Spoločenstva. Pokiaľ sa nepreukáže opak, táto žiadosť sa považuje za prijatú príslušným vnútroštátnym orgánom najneskôr do troch pracovných dní od jej predloženia.

2. Dokument dohľadu, vydaný jedným z príslušných vnútroštátnych orgánov uvedených v prílohe IV, je platný v celom Spoločenstve.

3. Žiadosť dovozcu o dokument dohľadu obsahuje tieto údaje:

a) meno/názov a úplnú adresu žiadateľa (vrátane telefónneho a faxového čísla, identifikačného čísla používaného príslušnými vnútroštátnymi orgánmi), ako aj daňové identifikačné číslo (DIČ), ak je žiadateľ platcom DPH;

b) ak je to potrebné, meno/názov a úplnú adresu deklaranta alebo zástupcu žiadateľa (vrátane telefónneho a faxového čísla);

c) úplné meno/názov a adresu vývozcu;

d) presný opis tovaru vrátane: — obchodného mena, — kódu(-ov) KN, — krajiny pôvodu, — krajiny odoslania;

e) čistú hmotnosť vyjadrenú v kg a tiež množstvo v predpísaných jednotkách v prípade, že nie je uvedená čistá hmotnosť, podľa položky KN;

f) cenu CIF tovaru v eurách na hranici Európskeho spoločenstva podľa položky kombinovanej nomenklatúry;

g) údaj o tom, či sú príslušné výrobky druhej, alebo neštandardnej kvality (4);

h) predpokladaný dátum a miesto colného vybavenia;

i) údaj o tom, či ide o opakovanú žiadosť, týkajúcu sa tej istej zmluvy;

j) nižšie uvedené vyhlásenie s dátumom a podpisom žiadateľa, s menom žiadateľa uvedeným paličkovým písmom: „Ja, podpísaný, potvrdzujem, že informácie uvedené v tejto žiadosti sú pravdivé a poskytnuté v dobrej viere a že som usadený v Spoločenstve.“

Dovozca tiež predloží kópiu zmluvy o nákupe alebo predaji, pro forma faktúru a/alebo v prípade, že výrobky nie sú priamo zakúpené v krajine výroby, tiež osvedčenie o výrobe, vydané oceliarňou, ktorá ich vyrobila.

4. Dokumenty dohľadu možno používať, len pokiaľ sú dojednania pre liberalizáciu dovozu s ohľadom na príslušné transakcie stále v platnosti. Bez toho, aby boli dotknuté možné zmeny v platných dovozných nariadeniach alebo rozhodnutia prijaté v rámci dohody alebo riadenia kvóty:

— doba platnosti dokumentu dohľadu sa týmto stanovuje na štyri mesiace,

— nevyužité alebo čiastočne využité dokumenty dohľadu možno obnoviť na rovnaké obdobie.

5. Dovozca vráti dokumenty dohľadu po skončení ich doby platnosti vydávajúcemu orgánu.

Článok 3

1. Zistenie o tom, že cena za jednotku, za ktorú sa transakcia uskutočnila, presahuje cenu uvedenú v dovoznom doklade o menej ako 5 % alebo že celková hodnota alebo množstvo výrobkov určené na dovoz presahuje hodnotu alebo množstvo uvedené v dovoznom doklade o menej ako 5 %, nie je prekážkou prepustenia príslušných výrobkov do režimu voľného obehu.

2. Žiadosti o dovozné doklady, ako aj samotné dovozné doklady sú dôverné a sú prístupné výlučne príslušným orgánom a žiadateľovi.

Článok 4

1. Do prvých 10 dní každého mesiaca členské štáty oznámia Komisii:

a) podrobné údaje o množstve a hodnote (vyjadrené v eurách), za ktoré boli počas predchádzajúceho mesiaca dovozné doklady vydané;

b) podrobné údaje o dovozoch uskutočnených v mesiaci predchádzajúcom mesiacu uvedenému v písmene a).

Informácie poskytnuté členskými štátmi sú roztriedené podľa výrobku, kódu KN a krajiny.

2. Členské štáty predložia oznámenie o akýchkoľvek nezrovnalostiach alebo prípadoch podvodu, ktoré odhalia, a ak je to vhodné, o dôvode zamietnutia udelenia dovozného dokladu.

Článok 5

Všetky potrebné oznámenia sa predkladajú Komisii elektronickou cestou v rámci integrovanej siete vytvorenej na tento účel, pokiaľ z naliehavých technických dôvodov nebude dočasne nevyhnutné využiť iný spôsob komunikácie.

Článok 6

1. Komisii pomáha výbor.

2. Ak sa odkazuje na tento odsek, uplatnia sa články 4 a 7 rozhodnutia 1999/468/ES.

Obdobie ustanovené v článku 4 ods. 3 rozhodnutia 1999/468/ES sa stanovuje na tri mesiace.

3. Výbor prijme svoj rokovací poriadok.

Článok 7

Zmeny a doplnenia príloh potrebné na účely zohľadnenia úprav prílohy alebo dodatkov pripojených k dohode vo forme výmeny listov medzi Európskym spoločenstvom a Moldavskou republikou, alebo zmeny a doplnenia vykonané v predpisoch Spoločenstva o štatistike, colných dojednaniach, spoločných pravidlách pre dovoz alebo dohľad nad dovozom sa prijmú v súlade s postupom stanoveným v článku 6 ods. 2.

Toto nariadenie nadobúda účinnosť pätnástym dňom odo dňa jeho uverejnenia v Úradnom vestníku Európskej únie.

Toto nariadenie je záväzné v celom rozsahu a je priamo uplatniteľné vo všetkých členských štátoch. V Bruseli 24. septembra 2004 Za Radu predseda L. J. BRINKHORST

(1) Ú. v. ES L 181, 24.6.1998, s. 3.

(2) Pozri stranu 33 tohto úradného vestníka.

(3) Ú. v. ES L 184, 17.7.1999, s. 23.

(4) Podľa kritérií stanovených v oznámení Komisie o identifikačných kritériách výrobkov z ocele inej ako prvej triedy z tretích krajín, uplatňovaných colnými orgánmi členských štátov (Ú. v. ES C 180, 11.7.1991, s. 4).

PRÍLOHA I ZOZNAM VÝROBKOV, NA KTORÉ SA VZŤAHUJE DVOJITÁ KONTROLA BEZ MNOŽSTVOVÝCH OBMEDZENÍ MOLDAVSKO 7202 7203 7206 7207 7208 7209 7210 7211 7212 7213 7214 7215 7216 7217 7218 7219 7220 7221 7222 7223 7224 7225 7226 7227 7228 7229 7301 7303 7304 7305 7306 7307 7312

PRÍLOHA II

PRÍLOHA III